1. Spremljanje sporazumov o nepovratnih sredstvih, dodeljenih v okviru programa Obzorje 2020, razpisov za nepovratna sredstva za začetek samostojne poti raziskovalca, za usklajevanje na novo uvedene skupine ali programa, za priznane raziskovalce in za nadaljevalna nepovratna sredstva. Delovni program Obzorje 2020 se izvaja z objavo letnih razpisov za zbiranje predlogov, ki jih nato ovrednotijo zunanji strokovnjaki, čemur sledi priprava in podpis sporazumov o nepovratnih sredstvih, nato pa spremljanje izvajanja projektov. Po vsakem razpisu za zbiranje predlogov se podpiše vrsta sporazumov o nepovratnih sredstvih, pričakovani projektni cikel pa je približno pet let.

2. Izvedba razpisov za zbiranje predlogov v okviru delovnega programa Obzorje 2020 za leto 2014 (nepovratna sredstva za začetek samostojne poti raziskovalca, za usklajevanje na novo uvedene skupine ali programa, za priznane raziskovalce in za nadaljevalna nepovratna sredstva): v letu 2014 je bilo predloženih 8 530 vlog s predlogi, od tega 3 273 za nepovratna sredstva za začetek samostojne poti, 2 528 za nepovratna sredstva za usklajevanje na novo uvedene skupine ali programa, 2 287 za nepovratna sredstva za priznane raziskovalce in 442 za nadaljevalna nepovratna sredstva (skupno v dveh rokih). Od tega je bilo primernih 8 374 vlog, ki so jih nato ovrednotili ocenjevalni odbori. 378 predlogov je bilo izbranih za proces dodeljevanja nepovratnih sredstev v okviru razpisov za nepovratna sredstva za začetek samostojne poti raziskovalca in nadaljevalna nepovratna sredstva. Razpis za nepovratna sredstva za usklajevanje na novo uvedene skupine ali programa za leto 2014 še ni zaključen, razpis za nepovratna sredstva za priznane raziskovalce za leto 2014 pa je še v fazi vrednotenja, saj je bil časovni načrt razpisa prestavljen za 5 mesecev, ker sta Svet in Parlament pozno sprejela program Obzorje 2020.

3. Priprava in razširjanje informacij o posebnem programu Obzorje 2020 in o dejavnostih Agencije v letu 2014.

4. Znanstveni svet je leta 2014 organiziral redna srečanja v Bruslju in po Evropi, običajno na povabilo nacionalnih organov. Srečanja v različnih državah, bodisi državah članicah EU ali pridruženih državah, izboljšujejo prepoznavnost ERS. Srečanja so pomembna tako za nacionalne organe kot lokalno znanstveno-raziskovalno skupnost. Med 1. januarjem in 31. decembrom 2014 je bilo organiziranih pet plenarnih zasedanj znanstvenega sveta: januarja, marca in decembra v Bruslju (Belgija), junija v Oslu (Norveška) in oktobra v Zagrebu (Hrvaška).

Po priporočilih skupine za pregled strukture in mehanizmov ERS leta 2009 je znanstveni svet ustanovil dva stalna odbora: prvi odbor zagotavlja svetovanje v primeru navzkrižja interesov, kršitve znanstvene etike in etičnih vprašanj, drugi pa se ukvarja z izborom članov ocenjevalnih odborov. Izvajalska agencija je podpirala operativne dejavnosti navedenih dveh odborov, ki sta v letu 2014 zasedala dvakrat oziroma trikrat.

Člani znanstvenega sveta so se srečevali tudi v delovnih skupinah, ki so obravnavale posebna vprašanja. Leta 2014 je izvajalska agencija organizirala različna srečanja delovnih skupin ERS za inovacije in odnose s panogo, odprti dostop, krepitev mednarodnega sodelovanja, uravnoteženo zastopanost spolov in ključne kazalnike uspešnosti. Delovne skupine izvajajo analize in prispevajo k znanstveni strategiji ERS s predlogi, ki jih znanstveni svet sprejme na plenarnih zasedanjih, na področjih, ki so v njihovi pristojnosti: preverjajo odnose med ERS in industrijskim/poslovnim sektorjem ter vpliv raziskav, ki jih financira ERS, na inovativnost; razvijajo stališča ERS o odprtem dostopu; zagotavljajo, da je ERS v ospredju pri najboljših praksah, povezanih z uravnoteženo zastopanostjo spolov pri raziskavah; preverjajo primerne mehanizme, da bi povečali sodelovanje raziskovalcev iz držav zunaj EU na razpisih ERS; razvijajo časovni načrt za spremljanje in vrednotenje dosežkov ERS pri njegovem poslanstvu podpiranja kratko-, srednje- in dolgoročnih politik znanstvenega sveta, ki zajema več kot le kazalnike in cilje.

Leta 2014 je svoje dejavnosti začela nova delovna skupina za razširjeno evropsko sodelovanje. Njeno poslanstvo je spodbujati države Srednje in Vzhodne Evrope k boljšemu razvijanju svojega znanstvenega talenta in večjemu vlaganju v raziskave. Na ta način bo krepila ozaveščenost omenjenih držav o programih ERS in bolje obveščala tamkajšnje raziskovalne skupnosti o tem, kaj lahko nepovratna sredstva ERS ponudijo regionalnim znanstvenikom, ter okrepila sodelovanje še neodkritih znanstvenih talentov s tega območja.

Izvajalska agencija je v sodelovanju s člani delovnih skupin pripravila vrsto delovnih dokumentov, ki so vsebovali analize in ključna sporočila v zvezi s posebnimi vprašanji, ki so jih obravnavale te skupine in stalni odbori.

Glavne dejavnosti, povezane z delom omenjenih delovnih skupin v letu 2014, so bile:

Inovacije in odnosi s panogo: devet prejemnikov nadaljevalnih nepovratnih sredstev se je julija 2014 udeležilo usposabljanja, nato pa so bili povabljeni, da svoje zamisli za vlagatelje v obliki triminutnih predstavitvenih govorov predstavijo mreži vodilnih inovatorjev v panogi in krogu akademikov ter nekaterim vlagateljem tveganega kapitala. To je bil drugi tovrstni dogodek, ki ga je ERS organiziral v sodelovanju z medijskim podjetjem ScienceBusiness. Prvi dogodek je bil organiziran februarja 2013.

Odprti dostop: v okviru skupne delavnice ERS-DNRF „Spodbujanje akademske odličnosti v spreminjajočem se svetu“ je bila organizirana seja o odprtem dostopu in znanstveni odličnosti, ki je kot satelitski dogodek foruma ESOF 2014 potekala v juniju.

Septembra je nato dvodnevna delavnica o upravljanju in skupni rabi raziskovalnih podatkov privabila več kot 140 sodelujočih iz vse Evrope. Druge prireditve so vključevale več seminarjev s predstavniki iz specifičnih infrastruktur z odprtim dostopom, kot sta podatkovna repozitorija Dryad in figshare, iz fundacije OAPEN, ki upravlja platformo za odprti dostop do knjig, in iz pobude za obnovljivost. V sodelovanju z mednarodnim združenjem znanstvenih, tehničnih in medicinskih založnikom (STM) sta bila organizirana dva dodatna seminarja: prvi na temo cen publikacij, drugi pa na temo objavljanja besedil dolgega formata v digitalnem okolju.

Uravnotežena zastopanost spolov: znanstveni svet ERS je junija 2014 sprejel načrt za enakost spolov ERS za obdobje 2014–2020, s katerim želi še naprej obravnavati nizko število vlog raziskovalk, ki se prijavljajo na razpise ERS. Dokument, ki ga je pripravila delovna skupina za uravnoteženo zastopanost spolov, je namenjen povečanju obsega ciljev načrta za enakopravnost spolov ERS iz obdobja 2007–2013.

Poleg tega je delovna skupina za uravnoteženo zastopanost spolov izvedla neodvisno študijo, imenovano projekt ERCAREER, s katero je preverila razlike in podobnosti kariernih poti in vzorcev prejemnikov in prejemnic nepovratnih sredstev ERS ter pripravila priporočila.